༄༅། །ཡང་སྲིད་མྱུར་འབྱོན་གྱི་སྐོར་བཞུགས་སོ། །
ཕུན་ཚོགས་བློ་གྲོས་དཀྱིལ་འཁོར་ཡོངས་སུ་རྫོགས། །མཁས་བཙུན་བཟང་པོའི་རྣམ་ཐར་འོད་སྟོང་གིས། །མདོ་སྔགས་བསྟན་པའི་པད་ཚལ་རྒྱས་བྱེད་པ། །རྣམ་འདྲེན་སྨྲ་བའི་ཉི་མར་གསོལ་བ་འདེབས། །མགོན་ཁྱོད་འགྲོ་ལ་མི་རྟག་མཚོན་པའི་སླད། །གཟུགས་སྐུའི་བཀོད་པ་ཆོས་ཀྱི་དབྱིངས་བསྡུས་ཀྱང་། །བགྲང་ཡས་བསྟན་དང་འགྲོ་བའི་དཔུང་གཉེན་དུ། །སླར་ཡང་སྤྲུལ་སྐུའི་ཞལ་བཟང་བསྟན་དུ་གསོལ། །རྨད་བྱུང་དག་པའི་ཞིང་གི་པདྨོའི་རྩེར། །ཀུན་དགའི་དཔལ་གྱིས་རོལ་ཡང་མ་དག་འགྲོ། །སྒྲོལ་སླད་སྤྲུལ་བའི་གར་གྱིས་དུས་འདའ་བའི། །འཕགས་ཆེན་དམ་པའི་རྣམ་ཐར་དེང་འདིར་སྟོན། །ཤེས་རབ་ཆེན་པོས་སྲིད་པའི་སྐྱོན་གཟིགས་ཀྱང་། །སྙིང་རྗེ་ཆེན་པོས་སྲིད་ལ་མངོན་དགའ་བའི། །དམ་པའི་བརྟུལ་ཞུགས་བདག་གིར་བཞེས་མཛོད་ལ། །ཞིང་འདིར་སྤྲུལ་བའི་ཟློས་གར་བསྟན་དུ་གསོལ། །དམུས་ལོང་དམིགས་བུས་བོར་བ་ཇི་བཞིན་དུ། །དམ་པའི་མགོན་དང་བྲལ་བ་བདག་ཅག་གི །དད་པས་སྨྲེ་སྔགས་གསོལ་བ་འདི་(འདིར)དགོངས་ནས། །འཁྲུལ་མེད་སྤྲུལ་བའི་ཟློས་གར་མྱུར་དུ་སྟོན། །རིགས་རུས་ཕུན་ཚོགས་གངས་ཀྱི་སུལ་ན་གནས། །འཆད་རྩོད་རྩོམ་པའི་རལ་པའི་ཁུར་གྱིས་བརྗིད། །མཆོག་སྤྲུལ་སེང་གེ་གཞོན་ནུའི་རོལ་རྩེད་ཀྱིས། །བསྟན་འཛིན་རི་དྭགས་ཚོགས་རྣམས་སྐྱོང་གྱུར་ཅིག །བླ་མ་ཡི་དམ་མཆོག་གསུམ་བྱིན་རླབས་དང་། །ལྷ་དང་གྲུབ་པ་དྲང་སྲོང་བདེན་པའི་ཚིག །བསྟན་བསྲུང་མཐུ་སྟོབས་བདག་ཅག་དད་མོས་མཐུས། །ཇི་ལྟར་སྨོན་པའི་དོན་རྣམས་མྱུར་འགྲུབ་ཤོག །ཅེས་སྙིགས་མའི་དུས་འདིར་རྒྱལ་བསྟན་རིན་པོ་ཆེ་འཛིན་སྐྱོད་སྤེལ་བར་བྱེད་པ་ལ་འགྲན་ཟླ་དང་བྲལ་ཞིང་སྙན་པའི་ཟླ་འོད་ཀྱིས་ཕྱོགས་ཐམས་ཅད་དུ་ཁྱབ་པ། ༸གོང་མ་མིའི་བདག་པོའི་གཙུག་གི་ནོར་བུ་དམ་པར་གྱུར་པ། རིགས་དང་དཀྱིལ་འཁོར་ཀུན་གྱི་ཁྱབ་བདག་དཔལ་ལྡན་བླ་མ་དམ་པ་རྡོ་རྗེ་འཆང་བློ་བཟང་བསྟན་པའི་ཉི་མ་དཔལ་བཟང་པོའི་ཞལ་སྔ་ནས་ཀྱི་མཆོག་སྤྲུལ་མྱུར་འབྱོན་གྱི་བདེན་ཚིག་འདི་ནི། ༸རྗེ་དེ་ཉིད་ཀྱི་བཀའ་འབངས་དགེ་སློང་དཀོན་མཆོག་འཇིགས་མེད་དབང་པོས་རང་ཉིད་ཀྱི་དད་པས་མཚམས་སྦྱར་ཏེ་སྐུ་གདུང་རིན་པོ་ཆེའི་མདུན་དུ་གསོལ་བ་བཏབ་པའོ།། །།